CRANE บวก7% นิวไฮรอบ7เดือน รับอานิสงส์โครงการภาครัฐ
ผู้สื่อข่าวรายงานว่า ราคาหุ้นบริษัท ชูไก จำกัด (มหาชน) …
25 ก.ค. 2560

ผู้สื่อข่าวรายงานว่า ราคาหุ้นบริษัท ชูไก จำกัด (มหาชน) หรือ CRANE ปิดตลาดภาคเช้าราคาอยู่ที่ 2.68 บาท บวก 0.18 บาท หรือ 7.20% สูงสุดที่ 2.70 บาท ต่ำสุดที่ 2.50 บาท มูลค่าซื้อขายที่ 23.73 ล้านบาท
ขณะเดียวกันราคา CRANE-W1 อยู่ที่ 1.03 บาท บวก 0.15 บาท หรือ 17.05% สูงสุดที่ 1.07 บาท ต่ำสุดที่ 0.90 บาท มูลค่าซื้อขายที่ 14.34 ล้านบาท ขณะที่ดัชนีตลาดหุ้นไทยโดยรวมบวก 0.16%

ทั้งนี้ราคาหุ้น CRANE ปรับตัวขึ้นทำจุดสูงสุดในรอบ 7 เดือน นับตั้งแต่ราคาหุ้นอยู่ที่ระดับ 2.75 บาท เมื่อวันที่ 13 ม.ค.60
โดย นายกรพัฒน์ วรเชษฐ์ บล.โนมูระ พัฒนสิน เปิดเผยกับ “ข่าวหุ้นธุรกิจออนไลน์” ว่าสาเหตุที่ราคาหุ้น CRANE มีการปรับตัวขึ้นแรงในวันนี้ คาดว่ามาจากการที่นักลงทุนเข้าซื้อเก็งกำไรจากอานิสงส์โครงการก่อสร้างขนาดใหญ่ของภาครัฐ ที่เริ่มมีความชัดเจนมากขึ้น ซึ่ง CRANE เป็นผู้ดำเนินธุรกิจจำหน่ายสินค้าอุตสาหกรรม/วัสดุอุตสาหกรรมและเครื่องจักร มีโอกาสที่จะได้รับออเดอร์จากโครงการดังกล่าว
ทั้งนี้ผู้สื่อข่าวมองว่าหาก CRANE ได้รับการสั่งซื้อสินค้าเข้ามาเป็นจำนวนมากจากโครงการภาครัฐอาจจะช่วยหนุนให้ผลประกอบการของบริษัทปรับตัวดีขึ้นได้ จากผลการดำเนินงานในงวดล่าสุด ยังมีผลขาดทุนสุทธิ 14.02 ล้านบาท หรือขาดทุนสุทธิ 0.02 บาท/หุ้น